Is jy gereed om jou stories vlerke te gee?Skryfnet is op 25 Februarie tydens ‘n aanlyn geleentheid bekendgestel. Hier klink die paneel ‘n glasie op dié nuwe Afrikaanse skryfskool. (Foto: Esté Meyer Jansen/Maroela Media) Skryfnet, ŉ splinternuwe Afrikaanse skryfskool en ŉ gesamentlike projek van Maroela Media en Akademia, is op 25 Februarie tydens ŉ aanlyn geleentheid bekendgestel. “Dit is ŉ jare lange droom wat vandag hier verwesenlik word,” het Susan Lombaard, uitvoerende hoof van Maroela Media, gesê. “So ŉ inisiatief kom nie sommer oornag tot stand nie. En beslis ook nie sonder die hulp van verskeie mense wat as ŉ span saamwerk nie.” ŉ Paneel het tydens die geleentheid gesels oor die onderwerp: Hoe gaan dit met die Afrikaanse boek? Henk Viljoen (Links) van NB Uitgewers gesels oor die belangrikheid van lees op skoolvlak. (Foto: Esté Meyer Jansen/Maroela Media) Elsje van Jaarsveld, bekende radiopersoonlikheid en televisieaanbieder, was die gespreksleier en die paneel het bestaan uit Lombaard, prof. Hans du Plessis, bekroonde skrywer en emeritus-professor van die Noordwes-Universiteit, joernalis en skrywer Ilse Salzwedel, en Henk Viljoen van NB-Uitgewers. “ŉ Skrywer word met talent gebore. Die skryfskool deel nie skryftalente uit nie,” het Du Plessis gesê. “Die skryfskool leer skrywers vaardighede wat hulle nodig het om stories te redigeer.” Du Plessis doen ŉ beroep op skrywers om voortdurend te lees, die mark te leer ken en te vertrou dat uitgewers dikwels met goeie rede ŉ manuskrip afkeur. Salzwedel meen ook dat die herskryffase ŉ sleuteldeel van die publikasieproses is. “Skrywers wat geslaag het, was bereid om die manuskrip te herskryf,” sê sy. “Mense moet ook mooi gaan dink oor waarom hulle ŉ boek wil uitgee. Skryf gaan nie altyd net oor die publikasie nie. Dit is dikwels en veral vir sommige mense ook ŉ terapeutiese proses.” Viljoen het deurgaans na die belangrikheid van lees op skoolvlak verwys. Hy benadruk dat ŉ liefde vir lees reeds van vroeg af by jong lesers gekweek behoort te word en dat ouers deels hiervoor verantwoordelik is. ŉ Gebaretaaltolk was by die bekendstellingsgeleentheid en die eerste inleidende kursus sal ook in gebaretaal beskikbaar wees om die videosessies toeganklik te maak. Dit is ŉ proeflopie om vas te stel of Skryfnet daardeur die gehoorgestremde gemeenskap ook by die kursus kan betrek. Skrywers, professionele persone of skoolleerders kan nou vir die eerste kursus, “Inleiding tot Kreatiewe Skryfkuns”, inskryf wat op 1 April begin. Klik hier en registreer dan aanlyn op Skryfnet se webwerf.